Meganiese toerusting gebruik om 2 uit wrak te bevryDie toneel. Foto: Verskaf. Twee mense is ernstig beseer toe die motor waarin hulle gereis het teen ŉ muur gebots het. Die voorval het vroeg Sondagoggend in President Paul Krugerlaan in Bloemfontein plaasgevind. Russel Meiring, woordvoerder van ER24, het gesê paramedici en die brandweer het op die toneel opgedaag en die wrak teen ŉ residensiële muur aangetref. “ŉ Man en vrou, albei vermoedelik in hul 20’s, was in die motor vasgekeer. Die brandweer moes meganiese toerusting gebruik om die dak van die motor te verwyder,” het Meiring gesê. Albei persone is ernstig beseer en is op die toneel behandel voordat hulle na die Mediclinic in Bloemfontein vervoer is vir verdere behandeling. Die omstandighede rondom die voorval is nog nie duidelik in dié stadium nie.